b'\n_START_ARTICLE_\nGhost in the Shell (filmas)\n_START_SECTION_\nSiu\xc5\xbeetas\n_START_PARAGRAPH_\nMajorei Motoko Kusanagi, vyriausiajai antiteroristin\xc4\x97s organizacijos Public Security Section 9 operatorei, suteikiama informacija apie nepagaunamo hakerio, \xc5\xbeinomo \xe2\x80\x9eL\xc4\x97lininko\xe2\x80\x9c (angl. The Puppet Master) pseudonimu, buvimo viet\xc4\x85. Pasirodo, kad hakeris yra \xc5\xa1iuk\xc5\xa1lininkas, kuris i\xc5\xa1gyvena skyrybas su \xc5\xbemona ir mano, jog \xc4\xafsibrauna \xc4\xaf jos dvasi\xc4\x85 su programa, gauta i\xc5\xa1 vieno asmens, kur\xc4\xaf sutiko bare, tam, kad surast\xc5\xb3 savo dukter\xc4\xaf. Batou ir I\xc5\xa1ikava (Ishikawa) sugauna j\xc4\xaf bei jo tiek\xc4\x97j\xc4\x85, ta\xc4\x8diau paai\xc5\xa1k\xc4\x97ja, kad \xc4\xaf j\xc5\xb3 dvasias buvo \xc4\xafsilau\xc5\xbe\xc4\x99s L\xc4\x97lininkas ir, kad nei vienas i\xc5\xa1 j\xc5\xb3 neatsimena savo tikrosios tapatyb\xc4\x97s._NEWLINE_Vien\xc4\x85 nakt\xc4\xaf, \xe2\x80\x9eMegatech\xe2\x80\x9c \xc4\xafmon\xc4\x97je be jokio patvirtinimo surenkamas moteri\xc5\xa1kosios lyties kibernetinis k\xc5\xabnas. Kiborgas pab\xc4\x97ga \xc4\xaf miest\xc4\x85, kur v\xc4\x97liau perva\xc5\xbeiuojamas ma\xc5\xa1ina. 9 skyrius k\xc5\xabn\xc4\x85 atsigabena pas save, kad nustatyt\xc5\xb3 prie\xc5\xbeastis, kod\xc4\x97l jis buvo surinktas. Batou pateikia keist\xc4\x85 fakt\xc4\x85: k\xc5\xabno smegenyse n\xc4\x97ra joki\xc5\xb3 l\xc4\x85steli\xc5\xb3, nes jis visi\xc5\xa1kai dirbtinis, visgi manoma, kad jame yra ka\xc5\xbekokia dvasia. Kusanagi parei\xc5\xa1kia, kad ketina \xc4\xafsiskverbti \xc4\xaf k\xc5\xabn\xc4\x85 ir susisiekti su dvasia. Kiek v\xc4\x97liau \xc4\xafsiver\xc5\xbeia 6 skyrius ir pagrobia kiborg\xc4\x85._NEWLINE_Po nuodugni\xc5\xb3 Projekto 2501 tyrim\xc5\xb3 paai\xc5\xa1k\xc4\x97ja, kad jis buvo inicijuotas prie\xc5\xa1 pasirodant L\xc4\x97lininkui, nors pasak keli\xc5\xb3 oficiali\xc5\xb3 asmen\xc5\xb3, buvo teigta, kad projekto tikslas buvo sugauti L\xc4\x97linink\xc4\x85. I\xc5\xa1ikava u\xc5\xbesimena, jog L\xc4\x97lininkas tebuvo U\xc5\xbesienio reikal\xc5\xb3 ministerijos \xc4\xafrankis j\xc5\xb3 ne\xc5\xa1variems darbams atlikti. L\xc4\x97lininko pasprukimas sukelt\xc5\xb3 gr\xc4\x97sm\xc4\x99 6 skyriui, o ministerija rizikuot\xc5\xb3 j\xc5\xb3 paslap\xc4\x8di\xc5\xb3 nutek\xc4\x97jimu \xc4\xaf vie\xc5\xa1um\xc4\x85._NEWLINE_Netrukus ma\xc5\xa1ina, gabenanti L\xc4\x97linink\xc4\x85, susitinka su kita ir jos abi i\xc5\xa1siskiria \xc4\xaf skirtingas puses. Batou nutaria sekti tikr\xc4\x85j\xc4\x85, o Kusanagi nusiveja kit\xc4\x85. Su keli\xc5\xb3 policijos pagalba Batou sustabdo ma\xc5\xa1in\xc4\x85 ir i\xc5\xa1siai\xc5\xa1kina, kad tai tik masalas, tod\xc4\x97l nuskuba pagelb\xc4\x97ti Kusanagi. Kusanagi nusiveja ma\xc5\xa1in\xc4\x85 \xc4\xaf apleist\xc4\x85 pastat\xc4\x85. Ten ji susiduria su skorpiono formos tanku, kuris j\xc4\x85 \xc4\xafveikia, bet Batou laiku atskub\xc4\x97j\xc4\x99s keliais sunkiosios ginkluot\xc4\x97s \xc5\xa1\xc5\xabviais apgadina tank\xc4\x85. Kusanagi prisijungia prie L\xc4\x97lininko, o \xc5\xa1is patvirtina, kad jis yra tas Projektas 2501, 6 skyriaus gaminys, sukurtas \xc5\xa1nipin\xc4\x97jimui ir j\xc5\xb3 interesams patenkinti._NEWLINE_Jis apib\xc5\xabdina save kaip b\xc5\xabtyb\xc4\x99, geban\xc4\x8di\xc4\x85 justi, ta\xc4\x8diau n\xc4\x97ra patyr\xc4\x99s dviej\xc5\xb3 dalyk\xc5\xb3, kuriuos patiria visi gyvi organizmai: dauginimosi ir mirties. Tod\xc4\x97l jis i\xc5\xa1rei\xc5\xa1kia nor\xc4\x85 susijungti su Kusanagi dvasia. Batou ketina tam sutrukdyti, bet L\xc4\x97lininkas j\xc4\xaf jau u\xc5\xbevald\xc4\x97._NEWLINE_Tuo tarpu prie pastato artinasi 6 skyriaus sraigtasparniai su \xc4\xafsakymu sunaikinti L\xc4\x97linink\xc4\x85 ir Kusanagi, kad nusl\xc4\x97pt\xc5\xb3 projekt\xc4\x85. I\xc5\xa1 prad\xc5\xbei\xc5\xb3 snaiperiai negali i\xc5\xa1\xc5\xa1auti, nes L\xc4\x97lininkas taip pat \xc4\xafsilau\xc5\xbe\xc4\x97 ir \xc4\xaf j\xc5\xb3 nusitaikymo sistemas, bet galiausiai jiems pavyksta tai padaryti. Batou ranka sp\xc4\x97ja pridengti Kusanagi, ta\xc4\x8diau abiej\xc5\xb3 k\xc5\xabn\xc5\xb3 galvos ir Batou ranka nuskrieja \xc5\xa1alin._NEWLINE_Kusanagi pabunda Batou namuose, vaiki\xc5\xa1kame kiborgo k\xc5\xabne. Batou paai\xc5\xa1kina, kad jos ankstesnis k\xc5\xabnas visi\xc5\xa1kai sunaikintas, o \xc5\xa1is buvo geriausia, k\xc4\x85 jis rado juodojoje rinkoje bei tai, kad u\xc5\xbesienio reikal\xc5\xb3 ministras ir Nakamura (6 skyriaus vadovas) yra apklausiami. Motoko nusprend\xc5\xbeia i\xc5\xa1eiti ir atskleid\xc5\xbeia, kad ji\xc2\xa0\xe2\x80\x93 nei Kusanagi nei L\xc4\x97lininkas, o ka\xc5\xbekoks j\xc5\xb3dviej\xc5\xb3 susiliejimas. Filmo pabaigoje matoma, kaip Motoko/2501 \xc4\xafd\xc4\x97miai \xc5\xbei\xc5\xabr\xc4\xaf \xc4\xaf miest\xc4\x85 ir susim\xc4\x85sto, k\xc4\x85 tur\xc4\x97t\xc5\xb3 daryti toliau\xc2\xa0\xe2\x80\x93 \xe2\x80\x9eTinklas yra platus ir beribis.\xe2\x80\x9c\n_START_SECTION_\nAdaptacija\n_START_PARAGRAPH_\nFilmo adaptacijoje istorija yra daug rimtesn\xc4\x97, mistin\xc4\x97 ir l\xc4\x97\xc4\x8diau rutuliojama negu manga komiksuose. Kad sutalpinti manga \xc4\xaf 82 min. trukm\xc4\x97s vaizdo \xc4\xafra\xc5\xa1\xc4\x85, filme nebuvo \xc4\xaftrauktos \xc5\xa1alutin\xc4\x97s siu\xc5\xbeeto linijos, veiksmas telkiasi tik apie \xe2\x80\x9eL\xc4\x97linink\xc4\x85\xe2\x80\x9c._NEWLINE_Kitaip nei manga komiksuose ir TV serijose, prodiuseriai teigia, kad filmo veiksmas vyksta Honkonge. Ra\xc5\xa1menys vaizduojami peiza\xc5\xbee yra kin\xc5\xb3 ra\xc5\xa1to \xc5\xbeenklai, kurie taip pat naudojami ir ra\xc5\xa1omojoje japon\xc5\xb3 k. (kand\xc5\xbei), bet hiragana ir katakana n\xc4\x97ra \xc4\xaftrauktos.'